FNยอดใช้จ่ายพุ่ง-ผุดสาขาใหม่หนุนQ2/60ฟื้นตัว-ซื้อเป้า6.7บ.
FNยอดใช้จ่ายพุ่ง-ผุดสาขาใหม่หนุน Q2/60 ฟื้นตัว-ซื้อเป้า6.7บ.
22 มิ.ย. 2560

บล.ดีบีเอส วิคเคอร์ส (ประเทศไทย) ระบุในบทวิเคราะห์วันนี้(22มิ.ย.) ว่า บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN แนวโน้มผลการดำเนินงานในไตรมาส 2/60 คาดจะสูงกว่าไตรมาส 1/60 ที่ทำยอดขายได้ 260 ล้านบาท และมีกำไรอยู่ที่ 23 ล้านบาท ซึ่งการเติบโตของผลการดำเนินงานในไตรมาส 2/60 มีปัจจัยหนุนมากจากการเติบโตของยอดขายในช่วงเทศกาล โดยเฉพาะในช่วงเทศกาลสงกรานต์ที่คาดว่าจะมียอดขายเพิ่มขึ้น รวมไปถึงยอดขายจากสาขาหาดใหญ่ ซึ่งเป็นสาขาใหม่เข้ามาช่วยหนุน
นอกจากนี้ ในช่วงครึ่งปีหลังแนวโน้มผลการดำเนินงานมีโอกาสที่จะมากกว่าครึ่งปีแรก เพราะในไตรมาส 4/60 เป็นช่วงไฮซีซั่นของธุรกิจ ซึ่งปกติจะสามารถทำยอดขายได้สูงสุดในช่วงไตรมาสสุดท้ายของปี และยังมีสาขาใหม่ที่เป็นสาขาที่ 10 เปิดในช่วงไตรมาส 3/60 ประกอบกับกลยุทธ์ของบริษัทที่เน้นการเพิ่มจำนวนผู้เข้าชมสาขาจากการทำกิจกรรมทางการตลาดต่างๆ ซึ่งทำให้ดึงดูดคนเข้ามาได้เพิ่มขึ้น โดยประมาณการณ์กำไรของปีนี้ยังคงประมาณการณ์กำไรเติบโต 31% จากปีก่อนที่ 147 ล้านบาท แนะนำซื้อราคาเป้าหมาย 6.7 บาท